О  Б  Щ  И  Н  С  К  И     С  Ъ  В  Е  Т     -     С  А  Н  Д  А  Н  С  К  И
ПРОТОКОЛ

№ 14
На 23.10.2025 год. в Залата на Общински съвет в сградата на общинска администрация, 

Общински съвет – Сандански, проведе извънредно заседание.
Заседанието бe открито в 09.00 часа от Георги Батев – Председател

на Общински съвет – Сандански. 
ДНЕВЕН РЕД: 
1. Вх.№ 610(4)/20.10.2025 г. - Предложение от Георги Батев – Председател на Общински съвет – Сандански, относно определяне на нови такси за таксиметров превоз.
2. Вх.№ 719/20.10.2025 г. - Предложение от Благой Дончев – заместник кмет на община Сандански, относно кандидатстване на община Сандански по Национална програма за споделено финансиране на инвестиционни спортни проекти 2025 г. към Министерството на спорта с проектно предложение „Реконструкция и преустройство на съществуваща спортна сграда на гр. Сандански, общ. Сандански“.
3.  Вх.№ 720/20.10.2025 г. - Предложение от Благой Дончев – заместник кмет на община Сандански, относно учредяване на безвъзмездно право на ползване на ОФК „Вихрен Сандански“, върху имоти с идентификатори 65334.300.64 и 65334.300.5450 по КККР на гр. Сандански, ведно с построените в тях сгради, находящи се в гр. Сандански, общ. Сандански.
    Георги Валентинов Батев – Председател на  Общински съвет – Добър ден на всички присъстващи в залата. Уважаеми г-н Кмете, уважаеми дами и господа общински съветници, на лице е необходимият кворум, поради което откривам извънредното заседание на ОбС, насрочено за днес 23.10.2025 г. от 09.00 часа. Преди да преминем към дневния ред Ви зачитам  няколко заявление от колеги, входирани в деловодството на ОбС- Сандански.  Първото  е от д-р Андрей Миладинов, който ни уведомява, че поради служебни ангажименти няма да може да присъства на насроченото за днес извънредно заседание на ОбС- Сандански, следващото е от г-н Антон Цанев, който заявява, че също няма да присъства поради ангажимент и г-н Стоян Стоев поради здравословни причини също няма да може да присъства на свиканото от мен заседания за днес. Колеги, преминаваме към предварително обявения дневен ред.
ПО ТОЧКА 1 (Първа) ОТНОШЕНИЕ ВЗЕХА:
Георги Валентинов Батев – Председател на Общински съвет – Преминаваме към т.1 – Вх.№ 610(4)/20.10.2025 г. - Предложение от Георги Батев – Председател на Общински съвет – Сандански, относно определяне на нови такси за таксиметров превоз. 
Наясно сте с цялата ситуация колеги, относно това предложение. Знаете, че въпросното предложение мина през комисиите, в последствие не бе допуснато на Председателски съвет да бъде включено като точка в дневния ред на предходното заседание. На изминалата сесия имаше представители отново на таксиметровия бранш и тогава стигнахме до консенсус да се свика това извънредно заседание именно по този въпрос. Това е точка първа по дневния ред и заповядайте за вашите мнения и отношения. Заповядайте за изказвания. Г-н Асен Гогов, заповядайте!
Асен Иванов Гогов- общински съветник – Здравейте уважаеми колеги и гости! Имам един въпрос: Защо искате увеличение на долната граница, която е 1 лев в момента на 1,70 лева? Защо не я оставим на 1 лев, защото може да има фирма, която иска да работи на по-ниски цени? 
 Георги Валентинов Батев – Председател на  Общински съвет – Благодаря, г-н Гогов! Давам думата на г-н Стоянов, който представлява таксиметровите шофьори. Ние реално сме направили предложение по тяхното искане, но може да се коментира и да се стигне до консенсус за средна цена от 1,40. Вие сте внесли дори молба с ново предложени за желана от Вас цена от 1,40 лева за минимална дневна тарифа. 
Емил Стоянов – гражданин – Благодаря, г-н Председател! Да, можем да достигнем до консенсус, но обяснявам на г-н Гогов защо се иска това нещо. В малките градове е много важно първоначалната такса, защото разстоянията са много къси. Ние искаме да искаме да вдигнем долния праг не за утрешния ден, а за в бъдеще. Реално тези цени не са вдигани от 4-5 години. Ние искаме да актуализираме цените за следващите 5 години за да не сме с вързани ръце, а от долния праг се определя първоначалната такса.  
Георги Валентинов Батев – Председател на  Общински съвет – Благодаря, г-н Стоянов! Г-н Шаламандов, заповядайте

Николай Димитров Шаламандов - общински съветник -  Благодаря, г-н Председател. Няма смисъл да дъвкаме едно и също и да карам е хората пак да обясняват. Достатъчно време ги влачихме. Моето предложение е цена от 1,40 лева като минимална цена. Нека да се гласува и да пуснем хората да си ходят и да си вършат работата.  Благодаря!
Георги Валентинов Батев – Председател на  Общински съвет – Благодаря, Шаламандов! Г-н Миндов, заповядайте!
Костадин Стоянов Миндов - общински съветник - Благодаря, г-н Председател! Аз съм съгласен с това, което кажа г-н Гогов. Имам контакт с доста таксиметрови шофьори и работят на 1,30 лева- 1,40 лева. Ако завишим цените с 60 % от 1 лев на 1,60 лева и горната граница да вдигнем на 2,50 лева не е ли това много високо като цена. Аз съм съгласен с бранша, че има нужда от увеличение, но не е ли много драстично. Хора, ваши колеги, които искат да работят на по-ниска цена няма как да го направят. Ние реално ги задължаваме да работят на по-висока цена.  За мен 60 % увеличение е много високо.
Георги Валентинов Батев – Председател на  Общински съвет – Моля за тишина в залата и уважение към колегите, когато се изказват. Заповядайте, г-н Стоянов!

Емил Стоянов – гражданин – Нека не се заиграваме с процентите, защото по този начин се манипулират хората и се създава спекула. Не са 60 %, защото ние работим в момента на 1,30 лева, а не на 1 лев. Реално увеличението от 1 лев на 1,60 лева за 5 години, в които не сме вдигали цените, сметнете инфлацията не за тези всички години, а само за последните 2 години и ще видите реалното завишаване на цената каква е. Въобще не става дума за 60 %. Ние искаме увеличение за следващите 5 години, това решение не означава, че цените от утре стават 1,60 и 2,50.
Георги Валентинов Батев – Председател на  Общински съвет – Благодаря, г-н Стоянов! Г-н Гогов, реплика виждам. 
Асен Иванов Гогов- общински съветник – Благодаря! Искам да кажа, че ние не сме тук само за определени хора, а трябва да мислим и за хората, които плащат тези таксита. Нека си е горния праг 2,50 , но долния да е 1,20 лева. Може някой да иска да работи на по-ниска цена.
Георги Валентинов Батев – Председател на  Общински съвет – Благодаря, г-н Гогов! Продължаваме с изказванията на съветници. Г-жо Хаджиева, заповядайте!

Димитрина Любомирова Хаджиева - Недина- общински съветник-  Благодаря, г-н Председател! На предходното заседание, когато обсъждахме този въпрос помолих да се представи някакъв сравнителен анализ за да може да придобием представа какви са цените и условията в съседни общини на община Сандански. Аз не бях наясно с цените на съседните на нас общини, но виждам, че цените в община Петрич са: дневна и нощна тарифа 0,99 лева , а в община Благоевград 1,19 дневна и 1,44 нощна т.е и в двете посочени общини тарифите са по-ниски от сега действащите в община Сандански. Мотивът, който прочетох във вашата молба е ,че Сандански е туристически град и ползването на услугата предопределя по- високо ниво на обслужване. На мен не ми е ясно какво по- високо ниво на обслужване предлагате или ще предлагате, моля да ми обясните и да аргументирате искането си. Ще отправя едно искаме към всички присъстващи, ако правилно разбирам вашите мотиви, те са свързани по-скоро с вашите притеснения от това, което ще се случва в следващите години. В тази връзка въпроса, който задавам на всички ви е: не е ли точно това, което в момента правим основание за вдигане на инфлацията, като предварително вдигаме едни цени страхувайте се и притеснявайки се от това което идва? Благодаря! 
Георги Валентинов Батев – Председател на  Общински съвет –  Благодаря, г-жо Хаджиева! Заповядайте, г-н Стоянов!

Емил Стоянов – гражданин – Първо, не е предварително и не вдигаме инфлацията. Те е вдигната няколко пъти. Не говорим за реалната инфлация. Преди 5 годни прегледа беше от 40 до 45 лева- сега е 90 лева.  Застраховката от 200 лева сега е 500 до 700 лева; хляба от 1 лев на 2 лева. За нивото на услугата: в Сандански 90 % от колите, колегите се стремят да са нови, чисти, да са на високо ниво, вижда се, че клиентите са доволни. Цените, които казвате за съседните общини. Не е хубаво да се дава база на сравнение другите общини. Това, което казват колегите от община Петрич е, че те не работят на апарат. От точка А до точка Б работят с фиксирана цена, примерно 5 лева. При нас всичко се работи на апарат. При нас се работи на апарат, на къси разстояния и за това искаме увеличение на цените. 

Георги Валентинов Батев – Председател на  Общински съвет – Благодаря! Заповядайте, г-н Миндов, реплика!
Костадин Стоянов Миндов - общински съветник – Като основания за вдигане на цените  не може горивото да е основание за повишаване на цените, защото не е вдигано последните години. Влизането в еврото също не е достатъчна причина да се увеличи цената по този начин. За мен скока в цената е изключително голям. Ние как да сме сигурни, че вие утре ще работите на минималната тарифа, а не на максималната? Благодаря!
Георги Валентинов Батев – Председател на  Общински съвет – И аз благодаря! 
Емил Стоянов – гражданин – Г-н Миндов, аз мисля, че дадох ясен пример. За 5 години от 1 лева  и горен праг 1,60 . За 5 годни ние в момента возим на 1,29 лева. Мислите ли , че ние ще направим цена 2,50 лева? Ние много добре знаем, че никой няма да се качи. Ние сме реалисти и знаем, че ако направим 2,50 дневна и 2,50 нощна никой няма да се качи в таксито. Пак казва, това се прави превантивно за в бъдеще. 
Георги Валентинов Батев – Председател на  Общински съвет – Благодаря! Г-н Тушев, заповядайте! 
Йордан Юлиев Тушев - общински съветник- Здравейте колеги, зам. кметове и гости. Репликата ми тук е към г-жа Хаджиева. Аз имам поглед върху такситата от турнирите, които организирам. Извозването на децата от определен хотел към Вълково или Струмяни са на фиксирана цена, защото разстоянията са къси. Едно е качих от „Спартак“ до центъра, друго е да качиш от гарата в Благоевград до „Еленово“- 10 км. Другото е, че според мен нивото на такситата в Сандански е високо, с нови еко автомобили. Само искам да помоля таксиметровите шофьори да си спазват обещанията, увеличението да се случи плавно.   Благодаря!
Георги Валентинов Батев – Председател на  Общински съвет – Благодаря, г-н Тушев! Г-н Миндов, реплика!
Костадин Стоянов Миндов - общински съветник – Хора, учил съм и икономика и математика. От 1 лев на 1,60 лева е 60 % и не ми обяснявайте, че не е така. В съседни на нас общини цената е 1 лев, ни го правим на 1,60 лева. Обяснете ми логиката, ние да дадем обяснение да се работи на 2,50 пък да се надяваме вие на работите на 1,60 така ли? 
Георги Валентинов Батев – Председател на  Общински съвет – Благодаря, г-н Миндов!
Г-н Живко Иванов, заповядайте!
Живко Кирилов Иванов - общински съветник – Уважаеми колеги, уважаеми гости, аз не мога да разбера, г-н Председател, две сесии по ред се опитват да вкарат този материал на сесия, той не се допуска и накрая извънредна сесия за това. Сега, всеки е прав за себе си. Таксиметровите шофьори и те хранят семейства, и те искат да изкарат някой лев, както и ние в залата тук искаме да изкараме 5 лева, ако може и повече. Но в края на краищата има едни правила, които за съжаление са определени от законодателя. Казвам, за съжаление, защото мен ако ме пита никой никога няма да се съглася да има горни и долни тарифи. Ние сме пазарна икономика. За съжаление обаче законодателя и вменил задължение на общините са определят горна и долна тарифа, с оглед на това да няма изкривяване. Г-жа Хаджиева е напълно права, ако приравняваме тарифите  със съседни общини и направим сравнение с местните данъци и  такси със съседните общини нашите са доста по-ниски. Вие сте прави за себе си искате да си вдигнете цените, но, това вдигане на цените е поради една проста причина- такса повикване, която вие искате да ви се вдигне.  Вие сте прави- и аз да съм и аз ще искам да я вдигна. Но общинския съвет трябва да приложи обществени правилно решение с оглед на това, че потребителите са всички граждани. И от тук идва проблема с тези 60 %- и да- 60 % са. Е ли правилно да вдига на тази основа спрямо всички. Всеки съветник сам ще си вземе решение. Аз лично бих предпочел да се направи един сериозен анализ на съседни общини, анализ на София- там цените ще се вдигат от 01 януари с по 20 стотинки и стават 1,60 лева, точно това което вие искате. И там това е една и съща цел- да се увеличи такса повикване. Аз пътувам по цял свят и там няма стоянки- там само се извикват такситата, както е и в  София. Аз мисля, че в гр. Сандански има прекалено много стоянки, където стоят такситата и се ползват безплатно от вас. Виждате ли колко много аргументи се нареждат? И в един момент ако някой каже: „Общински съвет гласува 60 % увеличение на такситата, без да е направен анализ“ ? Последните тарифи са определяни в община Сандански от 2022 г, така че моля ви е взимайте отношение и разберете, че на общински съвет някой му е вменил да определя вашите цени. Благодаря! 
Георги Валентинов Батев – Председател на  Общински съвет – Благодаря, г-н Иванов! Г-н Гогов, заповядайте!

Асен Иванов Гогов- общински съветник- Аз отново искам да кажа да намерим решение на проблема. Аз имам приятели таксиметрови шофьори, които казват, че не искат да си сменят цените. Не може ли долния праг да е по-нисък, пък горния праг нека са увеличи, защото някой ако иска да работи на по-ниска цена ние му забраняваме.  Благодаря!

Георги Валентинов Батев – Председател на  Общински съвет – Благодаря, г-н Гогов! Г-н Калин Терзийски, заповядайте!
Калин Тошков Терзийски- общински съветник – Аз и миналата сесия ви го казах, че изваждаме такситата от контекста на целия трафик и транспортна схема на Сандански. Лично за мен трябва да разрешим на такситата както искат така да си работят. Но тук има едно голям „НО“ в Сандански и това е, че нямаме градски транспорт в града. В момента такситата извършват тази социална функция за която всички ние се притесняваме. Да вземе общината да помисли за тези електрически автобуси, колко време го повтаряме? Говорим за Благоевград- ми вижте Благоевград какъв градски транспорт има- интелигентна система, с умни табелки,с линии на телефон. И тогава вече жители, граждани и гости ще решат дали да се качат в чиста нова кола и ще си платят за такси или  ще се качат на градския транспорт. Ама не може да им спираме бизнеса. Тук говорим за минимална такса- ама Асене, не може да не им я вдигнем, защото не могат да си вдигнат първоначална такса. На хората това е болката. Гражданите обаче нямат избор- като няма градски транспорт иска или не ще си викнат такси. За мен трябва да приеме исканията на такситата с параметрите, които са заложили, но за 2026- та година община Сандански трябва да помисли сериозно за този градски транспорт за да може тогава хората да имат избор. Говори за пазарна икономика- ами пазарна икономика има когато имаме избор, колеги!  Благодаря!
Георги Валентинов Батев – Председател на  Общински съвет – И аз благодаря, г-н Терзийски! Г-н Явор  Аргиров!  
Явор Иванов Аргиров- общински съветник- Благодаря, г-н Председател! Уважаеми  колеги, заместник кметове, общинска администрация и гости. Първо искам да кажа, че изцяло споделям мнението на г-н Терзийски, че трябва да се мисли за пускане на градски транспорт и тогава наистина ще има реална пазарна икономика- човек да преценява дали ще се движи с таксита или с градски транспорт. По принцип винаги съм бил един от най-големите критици на таксиметровия бранш и те за това на махали и седянки малко ме анатемосват, но това е тяхно право и нямам нищо против. Г-н Шаламандов, към Вас се обръщам, Вие направихте едно предложение, изглежда не сте си прочел материалите. Таксиметровите шофьори са направили това предложение писмено да нас. За 1,40 лева. От вчера има ново за 1,40 лева и по този начин г-н Миндов ще успокоим и Вашите тревоги, че няма да е 60 % увеличението, а ще е 40 % . Обръщам се и към Вас, г-н Стоянов. Създавате малко погрешно впечатление, че това е за следващите 5 години. Това решение е за следващата календарна година- 2026 г. През 2026 г. може отново да се съберем и за по- следващата 2027 г. да решим нещо друго. Това, че 5 години не сме се събирали по този въпрос не означава, че сега като вземем решение и то ще е за 5 години. Законодателя дава право всяка една година ОбС да взима решение за следващата календарна. Т.е при евентуални икономически сътресения, инфлационни индекси, влизане в евро,  вдигане на цените на горивото, може да се съберем пак тук и да вземем друго решение. Макар, че пак казвам, аз съм един от най-големите им противници и ще кажа защо: Защото плащат един от най-малките патентни данъци в република България- 300 лева. Спорихме го това преди 5 години, от тогава сте си създали най-вероятно негативно отношение към мен- имате право, не се обиждам, но вие наистина плащат най-малкия патентен данък. И поради тази причина, че плащате най-малки патентен данък по време на Ковид кризата, община Сандански не може да получи субсидия от Министерството на транспорта. Не знам дали сте запознати. Ако данъка беше малко по-висок, а не минималния от 300 лева това Министерство даваше финансови стимули на общините които стимули стигат до транспорта и таксиметровия превоз, чрез определени програми. Най-вероятно не сте запознати, поинтересувайте се, тук има зам. кметове, който могат да потвърдят това. В същия момент, никъде на друго място таксиметровите стоянки не са върху места то синята зона, а вие ползвате точно такива. За това винаги съм бил критичен към вас, но за момента ви разбирам, че искате да си завишите цените и това е с право. Още нещо само да кажа, тази минимална тарифа от 1,40 лева , която най-вероятно ще стане, това не е такса повикване г-н Иванов. Това формира първоначалната такса, а не такса повикване, което е нещо съвсем различно. Всеки може да си определи „такса повикване“ каквато си пожелае. Тя не е регламентирана в законовата нормативна база. Ако определим цена от 1,40 лева те имат право между 2,80 лева и 4,20 лева да си определят за първоначална такса. Това си е тяхно решение.
Георги Валентинов Батев – Председател на  Общински съвет – Благодаря, г-н Аргиров.

Г-н Шаламандов, заповядайте за реплика.
Николай Димитров Шаламандов - общински съветник – Благодаря, г-н Председател! Г-н Аргиров, за разлика от много хора аз винаги си чета материалите, и съм видял ,че таксиметровите шофьори са предложили една тарифа, но таксиметровите шофьори не могат да правят предложение, а могат да направят искане. За това аз го предложих. В нашия проект за решение е на 1,60 лева, а те са внесли искане за 1,40 лева и за това предложението го правя, защото те нямат право. Иначе подкрепям изцяло изказванията на Живко Иванов и Калин Терзийски, аз няколко пъти дъвкам темата за тези електрически автобуси- първо беше казано, че до нова година ще се пуснат, от предното заседание разбрах, че май няма да се пуснат до нова година. Те рано или късно ще се пуснат и тогава самите таксиметрови шофьори ще си коригират цените според търсенето. Желателно е за да няма такива трусове всяко година да ги допускаме до заседание, защото ние няколко години на Председателски съвети не допускаме тяхното искане да влезне в дневния ред. Солидаризирам се с Явор Аргиров за ниския данък, който плащат. Аз също съм гласувал да им се намали този данък и от това общината загуби. Ще дойде и това според мен на дневен ред и вероятно ще се вдигне този данък, но това не е тема на днешната дискусия. Моето предложение остава в сила и моля да гласуваме. 
Георги Валентинов Батев – Председател на  Общински съвет – Благодаря, г-н Шаламандов! Г-н Аргров, дуплика!
Явор Иванов Аргиров - общински съветник- Благодаря, г-н Председател! Г-н Шаламандов, с цялото ми уважение, казвате, че сте подготвен за заседанието и казвате, че таксиметровите шофьори не могат да правят предложение, но те са го направили. В материалите го пише. Днешното заседание е свикано от г-н Батев на база тяхното искане. 
Георги Валентинов Батев – Председател на  Общински съвет – Благодаря господа! Г-н Живко Иванов, заповядайте!
Живко Кирилов Иванов - общински съветник – Искам да кажа, че г-н Шаламандов е прав, че да стане промяна в предложения проект за решение, трябва предложението да дойде от съветник, а не от граждани. Понеже се повдигна темата за местата на синята зона, само да кажа, че те не са места на таксиметровите шофьори, а са на град Сандански за паркиране. По отношение на големия спор за тази първоначална такса, когато се определят цените аз дадох три компонента, които ги определят- инфлацията, минималната заплата, горивата, но те играят в съотношение на разхода при превозване. Няма да даваме за пример горивата, защото те не са вдигани от няколко години. Благодаря! 
Георги Валентинов Батев – Председател на  Общински съвет – Благодаря, г-н Иванов!

Колеги, виждам, че няма повече заявки за изказване, Стигнахме до някакъв консенсус и мисля, че е време да гласуваме. Подлагам на гласуване предложението на г-н Шаламаднов, което кореспондира с искането на таксиметровите шофьори.

Предложение от Николай Димитров Шаламандов: Минимална дневна  и нощна тарифа 1.40 лв. - 0,72 евро.
Режим на гласуване!
1. Асен Иванов Гогов: За

2. Аспарух Иванов Костадинов: За

3. Георги Валентинов Батев: За

4. Живко Кирилов Иванов: Против

5. Ивайло Емилов Димчев: За

6. Ивелин Емилов Терзийски: За

7. Илиян Любчов Панчев: За

8. Йордан Юлиев Тушев: За

9. Калин Тошков Терзийски: За

10. Костадин Стоянов Миндов: За

11. Леонид Петров Петканин: За

12. Методи Менчев Атанасов: За

13. Михаела Валериева Якимова: За

14. Никола Емилов Далев: За

15. Николай Димитров Шаламандов: За

16. Петър Василев Додушев: За

17. Стоян Владимиров Златков: За

18. Христо Валериев Гушков: За

19. Явор Иванов Аргиров: За

С поименно гласуване от 19 гласували общински съветници, 'за' – 18, 'против' - 1 и 'въздържали се' – 0, предложението СЕ ПРИЕМА.
Сега трябва да гласуваме цялото решение, защото има разпореждане  предварително изпълнение  настоящото решение, съобразен с техния срок до края на октомври.

Режим на гласуване цялото решение!

1. Асен Иванов Гогов: За

2. Аспарух Иванов Костадинов: За

3. Георги Валентинов Батев: За

4. Димитрина Любомирова Хаджиева-Недина: Въздържал се

5. Ивайло Емилов Димчев: За

6. Ивелин Емилов Терзийски: За

7. Илиян Любчов Панчев: За

8. Йордан Юлиев Тушев: За

9. Калин Тошков Терзийски: За

10. Костадин Стоянов Миндов: За

11. Леонид Петров Петканин: За

12. Методи Менчев Атанасов: За

13. Михаела Валериева Якимова: За

14. Никола Емилов Далев: За

15. Николай Димитров Шаламандов: За

16. Петър Василев Додушев: За

17. Стоян Владимиров Златков: За

18. Христо Валериев Гушков: За

19. Явор Иванов Аргиров: За

С поименно гласуване от 19 гласували общински съветници, 'за' – 18, 'против' - 0 и 'въздържали се' – 1, предложението СЕ ПРИЕМА.
На основание: чл. 21, ал. 1, т. 23 и ал. 2 от ЗМСМА, чл. 24а, ал. 11 от Закона за автомобилните превози и чл. 24, ал. 5 от Наредба №34 от 1999 г. за таксиметров превоз на пътници, чл. 60, ал.1 от АПК и след проведено гласуване, Общинският съвет прие

Р Е Ш Е Н И Е № 245
от 23 октомври 2025 г.
1. Отменя Решение № 21, взето по Протокол № 2 от 03.02.2022 г. на Общински съвет – Сандански.

2. Определя минимални и максимални цени за таксиметров превоз на пътници за 1км. пробег по съответната тарифа, валидни за територията на община Сандански за 2026 г., както следва:

Минимална дневна тарифа – 1,40 лв. – 0,72 Евро за 1 км. пробег;

Максимална дневна тарифа – 2,50 лв. – 1,28 Евро за 1 км. пробег;

Минимална нощна тарифа – 1,40 лв. – 0,72 Евро за 1 км. пробег;

Максимална нощна тарифа – 2,50 лв.  – 1,28 Евро за 1 км. пробег.

3. Разпорежда предварително изпълнение на настоящото решение по реда на чл.60, ал.1 от АПК.   

ПО ТОЧКА 2 (Втора) ОТНОШЕНИЕ ВЗЕХА:
Георги Валентинов Батев – Председател на  Общински съвет – Преминаваме към т.2 – Вх.№ 719/20.10.2025 г. - Предложение от Благой Дончев – заместник кмет на община Сандански, относно кандидатстване на община Сандански по Национална програма за споделено финансиране на инвестиционни спортни проекти 2025 г. към Министерството на спорта с проектно предложение „Реконструкция и преустройство на съществуваща спортна сграда на гр. Сандански, общ. Сандански“.
Има ли предложения колеги? Заповядайте, г-н Ивелин Терзийски!

Ивелин Емилов Терзийски – общински съветник – Благодаря, г-н Председател! Исках да взема думата още в началото на сесията, но изчаках да мине точката за таксиметровите шофьори. До кога част от съветниците ще бъдем балъци? До кога нещата ще се случват прикрито? Нали знаете, че когато се правят така нещата в обществото излиза, че нещо се прави прикрито, че нещо се прикрива? Убеден съм, че и вие знаете това нещо. Мисля, че знаете, че всички съветници биха искали нещата да се случват законно, защото в крайна сметка ние с нашите решения отговаряме за това нещо. Много добре знаете, че когато има комуникация между нас, когато се събираме, обсъждаме, нещата се случват и няма никакви реакции от нас, и се приемат. За важните решения сме го доказали. Така беше при избора на постоянните комисии, тогава имаше разбирателство и всичко беше по мед и масло. За днешната сесия не е така и Вие го знаете това нещо и трябва да знаете, че всички съветници имаме мнение. Дали то ще се различава от това, което трябва да бъде е друг въпрос. Не изолирайте част от съветниците и да ги манипулирате, за да измият неща, които не трябва да знаят. Ако не се бъркам така беше в началото при избор на Председател, тогава нямаше изолирани съветници. Благодаря Ви! Аз няма да участвам в днешното заседание.

Георги Валентинов Батев – Председател на  Общински съвет – Благодаря, г-н Ивелин Терзийски! Заповядайте, г-н Калин Терзийски!

Калин Тошков Терзийски – общински съветник – Благодаря, г-н Председател! За коя спортна сграда ще кандидатстваме? Направен е проектът, но тези 30 % - 300 000 лв. съфинансиране, бюджета ще се приеме догодина и да се надяваме, че тази година държавния бюджет да се приеме навреме, от къде ще намерим 300 000 лв.? Заем ли ще взимаме за това съфинансиране? Не са малко парите. Благодаря Ви!
Георги Валентинов Батев – Председател на  Общински съвет – Благодаря, г-н Терзийски! Заповядайте, г-н Дончев!

Благой Дончев – Заместник кмет „СОСОР“ – Добър ден и от мен! Уважаеми общински съветници, уважаеми г-н Председател, предложението, което е внесено от нас до Общински съвет е във връзка с реконструкция и преустройство на спортна сграда в зоната на интерната. За тази сграда има изготвен проект и разрешително за строеж. Предложението е направено, относно кандидатстване на община Сандански по Национална програма за споделено финансирана на инвестиционни спортни проекти 2025 г. към Министерство на младежта и спорта. Тази програма е публикувана на сайта на министерството на 03.10, като срока за подаване на документи е до е 03.11. Съфинансирането е от 10% до 30%. Колкото по-голям е процента толкова е по-голям шанса за одобрение. Евентуално при самото кандидатстване и одобрение тези допълнителни средства ще бъдат осигурени от община Сандански. Няма да се тегли кредит, заем и т.н. 
Георги Валентинов Батев – Председател на  Общински съвет – Благодаря, г-н Дончев! Заповядайте, г-н Додушев!
Петър Василев Додушев – общински съветник – Какво налага това да се внася като точка в извънредното заседание? Проекта е публикуван на 03.10, а ние преди една седмица имахме заседание и можеше тогава да се внесе за гласуване. Тази спортна зала е в много тежко състояние и за нея се говори от години, че ще се прави ремонт. Ние би трябвало да имаме готов проект за нея не от сега, а от преди 5-10 години. Можело е това предложение да се подготви по-рано.
Георги Валентинов Батев – Председател на  Общински съвет – Благодаря, г-н Додушев! Заповядайте, г-жо Хаджиева!
Димитрина Любомирова Хаджиева-Недина – общински съветник – Тази точка е внесена в дневния ред на основание чл.55 ал.3 от нашия Правилник. Тази алинея гласи „Извънредни заседания се провеждат при събития, за които се налага спешно свикване на общинския съвет, като се обсъжда само събитието, по повод на което се провежда заседанието“. В действително ние имахме сесия преди една седмица, защо тази точка не беше включена на редовна сесия? А се налага по повод, на съвсем друг въпрос, за който беше ясно, че ще имаме извънредна сесия да се включва изненадващо? Това изненадващо появяване на тази точка в извънредна сесия буди въпроси.

Георги Валентинов Батев – Председател на  Общински съвет – Заповядайте, г-н Аргиров!

Явор Иванов Аргиров – общински съветник – Благодаря г-н Председател! Аз не съм съгласен с изказванията на г-жа Хаджиева и г-н Додушев. Няма как да твърдите, че няма спешност при положение, че зам. кмета ви обяснява, че кандидатстването е до 03.11. Кога да се вземе решени? Няма как да искате от общинска администрация при положение, че програмата е отворена от 03.10 да искате в понеделник, когато ни започваха постоянните комисии 06.10, община Сандански да е подготвена с проект за решение. Няма как наистина. Съвсем разбираемо е, че това е днес на извънредна сесия, не знам къде търсим под вола теле. Друг е въпросът дали ние днес ще вземем решение или няма да вземем. Ние имаме проект и дори имаме издадено разрешение за строеж. Само, че нямаме пари. Отваря се програма от Министерството на спорта и те внасят да вземе решение дали да кандидатстваме. Аз не виждам къде е разковничето в целия въпрос.
Сега във връзка с това дали трябва да кандидатстваме или не трябва да кандидатстваме. Аз вчера в личен разговор с г-н Дончев си изказах доводите, сега ще ги изкажа и тук на заседание. Никой не казва, че е лошо да се правят спортни зали, да се прави нещо в града, но уважаеми дами и господа, общински съветници, аз мисля, че ние трябва да вземем решение кои са приоритетите за гр. Сандански и да вземем решение къде да инвестираме финансовия ресурс на общ. Сандански. Трябва да сме наясно какви са болките на нашия град, а болките на нашия град са остарялата ВиК инфраструктура, и на пръв поглед не добрата ни улична мрежа. Всички ходим и в други градове и голяма част от нас ходят и в Европа. Никъде, абсолютно никъде курортна община няма с такава улична мрежа. Тази улична мрежа е в това състояние, защото отдолу водопроводната ни мрежа е  под всякаква критика. Тя е над 70 години. Сами го виждаме, че ежедневно УВЕКС прави ремонти на тази водопроводна мрежа. След, което се засипва с пясък, чака се определен период от време естествено да трамбоват тези пясъци и накрая общината минава и преасфалтира тези дупки.

Защо е нужно да вкарваме 300 000 лв. в това нещо, в този обект, при положение, че други неща ни куцат? 

Дайте да се обединим ние като Общински съвет и ръководството на община Сандански да измислим механизъм, по който поетапно, ежегодно да си ремонтираме водопроводната мрежа. Ако не предприемем такива действия, гарантирам Ви, че до 5-10 год. няма да имаме питейна вода по чешмите. Ще се превърнем в Плевен, Омуртаг и да не цитирам други общини, ще бъдем на воден режим. Ние, ако не си направим водопреносната система да е добра, устойчива за следващите още 50 год. и когато хората излязат и дойдат пред тогавашното ръководство, ще се чудат какво да отговорят.

300 000 лв. за спортната зала, еди- колко си хиляди лева в културни мероприятия…. Ще кажа нещо с извинение, 1 млн. на годишна база разходвани за излишни заплати в община Сандански. Толкова много е раздут щата в община Сандански- смея да твърдя, че могат да се спестят 1 млн. на година от работна заплата. 1 млн. лева на година плюс 300-400 000 лв., може да правим по-няколко километра водопреносна система на година. Дайте наистина да правим срещи и да решаваме кои са приоритетните зони в управлението на нашия град. Всеки един кмет си казва „Аз съм за 4 години следващия да му мисли“. Така няма да се случат нещата. Извинявам се, че съм малко така критичен в изказването си, но може би от 4-5 год. го говоря това нещо. Дайте да си подредим нашата къщичка. Разговарял съм с шефа на ВиК дружеството и на всяка улица има монтирани редуцил вентили, които регулират налягането. Налягането е регулирането до такава степен, че да не гърмят тръбите, че ако се пусне пълното налягане тука ще станем Исландия. Г-н Димитров казва, че ние всяка година намаляваме налягането.

Георги Валентинов Батев – Председател на  Общински съвет – Благодаря, г-н Аргиров! Заповядайте, г-жо Хаджиева за реплика!

Димитрина Любомирова Хаджиева-Недина – общински съветник – Поисках реплика, защото г-н Аргиров тръгна с оспорване на моето становище, че няма никакво основание за извънредност на тази точка, но в същност с изказването си той подкрепи моята теза. Ако г-н Аргиров за това, което Вие говорите е стратегията за развитието на нашата община, едва ли тази точка щеше да е предмет на дневен ред в извънредно заседание на Общински съвет. Аз съм абсолютно съгласна, че такива решения свързани с кандидатстване по програми, заделяне на някакви средства за реконструкция и т.н., те не се вземат ей така на парче. Администрацията е решила в един момент, преди една седмица сме имали редовно заседание и хоп сега ние ще се занимаваме с този въпрос на извънредно заседание при положение, че не сме си решили много по-важни стратегически проблеми. Благодаря Ви!

Георги Валентинов Батев – Председател на  Общински съвет – Благодаря, г-жо Хаджиева! Заповядайте, г-н Иванов!

Живко Кирилов Иванов – общински съветник – Уважаеми колеги, прав е г-н Аргиров, че трябва да имаме стратегически приоритети. Прави са общината да кандидатстват, но проблемът е, че ние нямаме изградени приоритети. Когато излезе дадена програма да кажем, а това влиза в нашия приоритет и ще кандидатстваме, но това ни коства 20%, 10%. Г-жа Зойкова пак ще каже, че всеки проект ни натиска с допълнително съфинансиране, то не само със съучастието, а винаги възникват непредвидими разходи, както на примерно Летния театър, г-н Гюров ще потвърди, така че проблема е в точно това, че нямаме стратегия.
В  проекто предложението се говори за реконструкция и изграждане на пристройка. Когато давате едно такова предложение за кандидатстване опишете точно по какво ще се кандидатства, а не ще има това, ще има онова, ама няма нищо. Основните дейности включват: ремонт на покрива – ОК, подмяна на вътрешните настилки – ОК, подмяна на дограмата с нова – ОК, изграждане на нови функционални зони, доставка и монтаж на оборудване и обзавеждане. Това ли е най-важното, по което ние ще съфинансираме 30%. От тази гледна точка г-н Аргиров е напълно прав, много са 300 000 лв. Там трябва да се прави и ВиК. Тук трябва да има предварителен дебат. Ако програмата беше залегнала в стратегията, защото има разрешително за строеж, дори и да се включи в бюджета, да се обсъди какво точно ще се прави. Въпросът е за всички проекти с, който кандидатстваме. Благодаря!
Георги Валентинов Батев – Председател на  Общински съвет – Благодаря, г-н Иванов! Заповядайте, г-н Шаламандов!

Николай Димитров Шаламандов – общински съветник – Благодаря, г-н Председател! И аз също съм на мнение, че 30% са страшно много, но това което прочетох, че колкото повече съфинансиране предложим носи много повече точки. Може би затова е така направено. Благодаря Ви!
Георги Валентинов Батев – Председател на  Общински съвет – Заповядайте, г-н Тушев!

Йордан Юлиев Тушев – общински съветник – Колеги колкото спортни обекти се направят на територията на община Сандански, толкова по-добре, повече деца ще спортуват, повече възрастни. Но има и крещяща нужда от подмяна на ВиК инфраструктурата и т.н. Благодаря!
Георги Валентинов Батев – Председател на  Общински съвет – Заповядайте, г-н Аргиров за реплика! 
Явор Иванов Аргиров – общински съветник – Г-н Дончев, знаете, че Ви уважавам, и също цялото ръководство на общината, но искам да попитам – колко квадратни метра е тази зала?

Благой Дончев – Заместник кмет „СОСОР“ – 300 кв.м.

 Явор Иванов Аргиров – общински съветник – 300 кв.м с 1 млн. можем да блъснем и да я построим отново г-н Дончев! Аз се занимавам в частния сектор със строителство – с 1 млн. може да я блъснем и да я построим отново и да ни останат пари. Не знам каква количествено стойностна сметка сте направили, показахте и визуализация на проекта, но доколкото виждам и доколкото чета в предложението ще се смени надпокривната конструкция. Аз и друг път и на сесия съм го казвал, говорил и съм с Кмета, коригирайте си хората, които правят количествените сметки. С 1 млн. лева тази зала ще я изрина до земята, ще я построя супер модерна и ще останат пари. Ако решим тази спортна зала да я въведем във вид и децата да влезнат и да тренират можем да го направим с много по-малко от 300 хил.лв. Тази зала е в такъв вид уважаеми дами и господа от изпълнителната власт, защото доста кметове назад не я поглеждаха. Ако и се водеха дейности за поддръжката тя нямаше да е в такъв вид. Аз знам, че в момента не е годна за експлоатация, но ние можем с много по-малко наши средства да я въведем и да стане годна за експлоатация. До колкото знам идеята за реконструкцията на тази зала е да се вкарат децата, които тренират при Митко, защото горната зала, която се построи по времето на Тотев, не достига за всички часове. Незнам дали е редно от нашия бюджет да отделяме 300 000 лв. Благодаря Ви!
Георги Валентинов Батев – Председател на  Общински съвет – Благодаря, г-н Аргиров! Заповядайте, г-н Терзийски!
Калин Тошков Терзийски – общински съветник – Според мен не може да ощетяваме всички други сфери и политики на общината заради УВЕКС. Спорта си е спорт, водопровода си е водопровод. Тази зала има крещяща нужда да се ремонтира. 

Георги Валентинов Батев – Председател на  Общински съвет – Заповядайте, г-н Тушев!
Йордан Юлиев Тушев – общински съветник – Аз ще гласувам „ЗА“, но да има някакъв ред и да се използва от абсолютно всички. 
Георги Валентинов Батев – Председател на  Общински съвет – Заповядайте, г-н Дончев!

Благой Дончев – Заместник кмет „СОСОР“ – Това, което искам да кажа е, че ние имаме изготвен проект и разрешително за строеж на изцяло нова сграда със съвсем нова визия. Стойността на СМР като нова сграда е около 760 000 лв., пак повтарям нова сграда с метално носеща конструкция, панели, големи прозорци – витрини.

По повод дали е необходима: Да! Има две жалби от родители с малки деца с по 30-40 подписа, че искат да се изгради нова сграда. В действителност е важна ВиК инфраструктурата, но не можем да загърбим и тези деца.

Понеже стана въпрос за ВиК – община Сандански има сключен договор за изграждане на ул. Тодор Каблешков, Първи май, Кирил и Методий, Козма и Дамян, Воден и чакаме финансиране от държавата. За другата част от града имаме изготвен и одобрен ВиК проект. В момента имаме проектиране на поне 10 улици от гр. Сандански.

Георги Валентинов Батев – Председател на  Общински съвет – Заповядайте, г-н Иванов за реплика!

Живко Кирилов Иванов – общински съветник – Г-н Дончев, това, което казахте последно не ми хареса. Нашето решение е реконструкция и преустройство на съществуваща сграда. Занимавам се с проекти и програми повече от 20 год. Казвате, че ние ще правим нова сграда при положение, че нашето решение ще бъде реконструкция.

Георги Валентинов Батев – Председател на  Общински съвет – Заповядайте, г-н Аргиров!

Явор Иванов Аргиров – общински съветник – Г-н Иванов, ще Ви отговоря. Не сте наясно нали, затова искам да Ви отговоря. Вие се занимавате с проекти по европейски програми, а аз се занимавам с проекти по строителни програми. Не пречи обекта да е кръстен реконструкция на съществуваща сграда и да се събори цялата конструкция и да се изгради нова. Няма абсолютно никакъв проблем.

Георги Валентинов Батев – Председател на  Общински съвет – Колеги виждам, че няма повече заявки за изказвания. Проекторешението пред вас. Режим на гласуване.

1. Асен Иванов Гогов: За

2. Аспарух Иванов Костадинов: За

3. Георги Атанасов Панчев: За

4. Георги Валентинов Батев: За

5. Елена Руменова Димитрова: За

6. Живко Кирилов Иванов: Въздържал се

7. Илиян Любчов Панчев: За

8. Йордан Юлиев Тушев: За

9. Калин Тошков Терзийски: За

10. Костадин Стоянов Миндов: За

11. Леонид Петров Петканин: Въздържал се

12. Методи Менчев Атанасов: За

13. Михаела Валериева Якимова: За

14. Никола Емилов Далев: Въздържал се

15. Николай Димитров Шаламандов: За

16. Петър Василев Додушев: За

17. Стоян Владимиров Златков: За

18. Христо Валериев Гушков: За

19. Явор Иванов Аргиров: Въздържал се

С поименно гласуване от 19 гласували общински съветници, 'за' – 15, 'против' - 0 и 'въздържали се' – 4, предложението СЕ ПРИЕМА.
На основание: чл. 21, ал. 1, т. 23 и ал. 2 от Закона за местното самоуправление и местната администрация (ЗМСМА), чл. 55, ал.2 и ал.3  от Правилника за организация и дейността на Общински съвет – Сандански, неговите комисии и взаимодействието му с Общинска администрация, чл. 60, ал.1 от АПК и след проведено гласуване, Общинският съвет прие
Р Е Ш Е Н И Е № 246
  от 23 октомври 2025 г.
1. Общински съвет – Сандански дава съгласие община Сандански да кандидатства с Проект : „Реконструкция и преустройство на съществуваща спортна сграда в гр. Сандански, Община Сандански“ по Национална програма за споделено финансиране на инвестиционни спортни проекти 2025 г. към Министерство на младежта и спорта.
2. Поема се ангажимент, че при одобрение на проектното предложение общината Сандански ще осигури 30% съфинансиране от общата одобрена стойност на проекта, явяващо се допълващо финансиране към исканото безвъзмездно финансиране в размер на 70% от общата стойност на проекта.
3. Дейностите по проекта отговарят на приоритетите на План за интегрирано развитие на община Сандански за периода 2021 – 2027 г.
4. Упълномощава и възлага на Кмета на община Сандански да предприеме необходимите действие за подготовка, кандидатстване и последващо изпълнение на гореспоменатото проектно предложение.
5. Разпорежда предварително изпълнение на настоящото решение по реда на чл.60, ал.1 от АПК.   
ПО ТОЧКА 3 (Трета) ОТНОШЕНИЕ ВЗЕХА:
Георги Валентинов Батев – Председател на  Общински съвет – Преминаваме към т.3 – Вх.№ 720/20.10.2025 г. - Предложение от Благой Дончев – заместник кмет на община Сандански, относно учредяване на безвъзмездно право на ползване на ОФК „Вихрен Сандански“, върху имоти с идентификатори 65334.300.64 и 65334.300.5450 по КККР на гр. Сандански, ведно с построените в тях сгради, находящи се в гр. Сандански, общ. Сандански.

Колеги на заседанието сме поканили г-н Манолев и г-н Михайлов, за да дадат повече пояснение преди да дам думата на Вас. Заповядайте, г-н Михайлов!


Михаил Михайлов – изпълнителен директор на ОФК „Вихрен – Сандански“ - Уважаеми общински съветници, уважаеми г-н Председател, уважаеми г-н Дончев, нашето желание е съотносимо с предишната точка, която беше. Програмата е абсолютно същата, с Министерството на спорта, но съфинансирането ще бъде от „Вихрен Сандански“. След срещата, която имахме на високо ниво в Министерството на спорта, ни беше препоръчано да кандидатстваме по най-бързия начин по тази програма. Тази програма предвижда доста подобрения, като на изкуствения терен да се поставят съблекални /преместваеми/ за детско- юношеската школа. Проектът, по който кандидатстваме възлиза на около 1 200 000 лв., като „Вихрен Сандански“ ще съфинансира около 200 000 лв. Тези суми ще бъдат осигурени предварително в банковата сметка, т.е няма да имате никакви съмнения за това, което ще се случи. Имаме намерения да подновим останалата част от седалките на стадиона. 


Самият проект изисква да имаме по-дълг срок на наем. Знаете нашият договор изтича през 2027 г., затова молбата ни е да увеличим срока за наем.

Георги Валентинов Батев – Председател на  Общински съвет – Благодаря, г-н Михайлов! Заповядайте, г-н Шаламандов!

Николай Димитров Шаламандов – общински съветник – Благодаря, г-н Председател! Г-н Михайлов отговори преди аз да съм го попитал. Да разбираме ли, че Вие сте подготвили проектното предложение и от нас се изисква само да го подкрепим?

Михаил Михайлов – изпълнителен директор на ОФК „Вихрен – Сандански“ – От Министерството ни казаха, че повечето проектни предложения са подадени и, че датата за поддаване е до 03 ноември и ние ще направим всичко каквото е необходимо от нас.
Георги Валентинов Батев – Председател на  Общински съвет – Заповядайте, г-н Миндов!
Костадин Стоянов Миндов – общински съветник – Г-н Михайлов, дай Боже всичко да се случи по този проект, но ние удължаваме договора за 10 год. и да разбираме ли, че в следващите десет години няма да има подобрения от Вас?

Михаил Михайлов – изпълнителен директор на ОФК „Вихрен – Сандански“ – Ние ще продължаваме следващите 10 години да поддържаме базата на ниво „А“ група. Ние нямаме право да играем в „А“ група на този терен. Ние имаме нужда от Вас за такива проекти, за да вървим напред.

Георги Валентинов Батев – Председател на  Общински съвет – Заповядайте, г-н Додушев!

Петър Василев Додушев – общински съветник – Интересуваме какво предвиждате да се направи на сградите долу на входа? Другото, което искам да попитам предвиждате ли скамейки на тренировъчното игрище, защото когато децата играят да има къде родителите да застанат и да ги наблюдават, пък виждам, че се предвиждат и съблекални на тренировъчното игрище?

Георги Валентинов Батев – Председател на  Общински съвет – Заповядайте, г-н Манолев! 
Георги Манолев – Председател на управителния съвет на ОФК „Вихрен Сандански“ – Когато бяхме в аматьорската група се правеха малки подобрения. Знаете базата е изключително стара. С тази програма ще се  направят подобрения по административната сграда, ще се обособят тоалетни на стадиона, ще се направят съблекални за детско- юношеската школа, ще се реновира сградата на стадиона. Както каза г-н Додушев ще се направят трибуни и там ще бъдат изградени съблекалните за децата. Ще се направи също и зала за децата, където да се събират и да гледат футболни мачове.

Георги Валентинов Батев – Председател на  Общински съвет – Заповядайте, г-н Аргиров!
Явор Иванов Аргиров – общински съветник – Г-н Председател, аз имам реплика към изказването на г-н Додушев! Г-н Додушев,  понеже Вие казахте „виждам, че се предвиждат съблекални на тренировъчното игрище,……. долу на входа на стадиона…..“, къде се предвижда това, къде ги виждате тези работи?
Георги Валентинов Батев – Председател на  Общински съвет – Заповядайте, г-жо Хаджиева!

Димитрина Любомирова Хаджиева-Недина – общински съветник – Благодаря, г-н Председател. Аз разгледах проекта договора и това което ми направи впечатление е, че чл. 14, ал.7 от Закона за общинската собственост, чл.21, ал.3 от Наредбата за реда на придобиване, управление и разпореждане с общинско имущество на Общински съвет – Сандански и чл.228 от Закона за задълженията и договорите, така както се дадени тези основания в договора се предвижда наем, а така както ни е представен договора не предвижда наем, а предоставяне безвъзмездно. При безвъзмездния договор основанията са други. Другото, което е прегледах няколко пъти този договор и никъде не видях каква дейност ще изпълнява ползвателят, какъв е предмета на дейност?
Георги Валентинов Батев – Председател на  Общински съвет – Благодаря, г-жо Хаджиева! В правните основания на договора е допусната грешка, вярното е чл. 7, ал. 2 от Закона за общинската собственост и чл. 103, ал. 1 от ЗФВС. Това са правните основания, те ще се коригират и в системата.

Заповядайте, г-н Аргиров!

Явор Иванов Аргиров – общински съветник – Тези основания, който се цитират, в тях е записано за какви дейности се предоставят тези терени. Когато включим самите членове от тези нормативни документи там е описано ясно и точно за какви дейности може да се използват тези терени, които се предоставят. Това е първото, което искам да кажа.

Второто е, само да не бъда погрешно разбран, уважавам и Кмета и юриста, който е готвил договора, зная, че всичко беше на тичане вчера след обяд, този проектодоговор е изготвен от предходния – 2017 г. Тогава се взе решение да се предостави за 20 лв. наем, а сега е за безвъзмездно предоставяне и от там идват тези правни основания. Тук г-н Дончев пак ще кажа за този 1 млн., за раздут щат в община Сандански, ако искате нещата да Ви вървят, наистина предприемете действия, защото наистина ще влизаме, ще цитирам Живко Иванов, в този „цугцванг“, в които сме в момента.
Георги Валентинов Батев – Председател на  Общински съвет – Благодаря, г-н Аргиров! Колеги подлагам на гласуване проекторешението така както е предложено. Режим на гласуване!

1. Асен Иванов Гогов: За

2. Аспарух Иванов Костадинов: За

3. Георги Атанасов Панчев: За

4. Георги Валентинов Батев: За

5. Елена Руменова Димитрова: За

6. Живко Кирилов Иванов: За

7. Йордан Юлиев Тушев: За

8. Калин Тошков Терзийски: За

9. Костадин Стоянов Миндов: За

10. Леонид Петров Петканин: За

11. Методи Менчев Атанасов: За

12. Михаела Валериева Якимова: За

13. Никола Емилов Далев: За

14. Николай Димитров Шаламандов: За

15. Петър Василев Додушев: За

16. Стоян Владимиров Златков: За

17. Христо Валериев Гушков: За

18. Явор Иванов Аргиров: За

С поименно гласуване от 18 гласували общински съветници, 'за' – 18, 'против' - 0 и 'въздържали се' – 0, предложението СЕ ПРИЕМА.
На основание: чл. 21 ал.1, т.8 от ЗМСМА и чл. 103, ал. 3 от ЗФВС и чл. 60, ал. 1 от АПК от АПК и след проведено гласуване, Общинският съвет прие
Р Е Ш Е Н И Е № 247
  от 23 октомври 2025 г.
1. Общински съвет Сандански, дава съгласие да се прекрати договор № 375-03/19.12.2017г.
2. Общински съвет Сандански, дава  съгласие, да се учреди безвъзмездно право на ползване, за срок от 10 години  на  „ОФК „Вихрен“, за осъществяване на спортно-тренировъчна дейност,  върху стадион, находящ се в имот с идентификатор 65334.300.64 по КККР на гр. Сандански, одобрени със Заповед РД-18-80/11.11.2009г., последно изменение на кадастралната карта и кадастралните регистри, засягащо поземления имот: няма данни за изменение, адрес на поземления имот: гр. Сандански, община Сандански, област Благоевград, с площ 29 582 кв.м., предназначение на територията: урбанизирана, начин на трайно ползване: стадион. Ведно, с построените в него сгради: както и обособените зони за хранене, съоръжения и атракциони:

· Сграда с идентификатор 65334.300.64.1 по КККР на гр. Сандански. Разположена в поземлен имот с идентификатор 65334.300.64, със застроена площ 298 кв.м., брой етажи: 2, с предназначение: спортна сграда, база.

· Сграда с идентификатор 65334.300.64.3 по КККР на гр. Сандански. Разположена в поземлен имот с идентификатор 65334.300.64, със застроена площ 22 кв.м., брой етажи: 1, с предназначение: друг вид производствена, складова, инфраструктурна сграда.

· Сграда с идентификатор 65334.300.64.4 по КККР на гр. Сандански. Разположена в поземлен имот с идентификатор 65334.300.64, със застроена площ 23 кв.м., брой етажи: 1, с предназначение: друг вид производствена, складова, инфраструктурна сграда.
Както и обособените зони за хранене, съоръжения и атракциони, приходите от експлоатацията на които, са необходими за подпомагане на клуба и поддръжката на спортния имот.
Поземлен имот с идентификатор 65334.300.5450 по КККР на гр. Сандански, с площ 4 942 кв.м., трайно предназначение на територията: урбанизирана, начин на трайно ползване: средно застрояване /от 10 м. до 15 м./. Ведно с построената, в него сграда:

· Сграда с идентификатор 65334.300.5450.1 по КККР на гр. Сандански. Разположена в поземлен имот с идентификатор 65334.300.5450, със застроена площ 124 кв.м., брой етажи: 1, с предназначение: друг вид сграда за обитаване.
3. Възлага на Кмета на Община Сандански да сключи договор.

4. Разпорежда предварителното изпълнение на настоящето решение, по реда на чл.60, ал. 1 от АПК.

Поради изчерпване на дневния ред, заседанието беше закрито в 11:05 часа.
Протоколист:                                                           Председател на 

                                                                                      Общински съвет-Сандански:

      / Недка Борилова /      
     /Ваня Стоянова-Цулева/                                                                           /ГЕОРГИ БАТЕВ/                            

